
Dette er en oppdiktet fortelling. Alle eventuelle likheter med virkeligheten er tilfeldige. Kirken i Fjågesund ble bygget i 1916, og før 1997 ble bygget titulert som kapell. Men for at det skal passe inn i min historie, har jeg tatt meg den frihet å si at det ble bygget en kirke i Fjågesund i 1894. Jeg har også latt Dalen Hotel åpne en drøy måned tidligere i serien enn i virkeligheten.

Viktige personer i bok 7

Kløvertun

Helene Helland (20), odelsjente og syerske

Sara Helland (11), Helenes yngste søster

Lovisa Helland, Helenes mor, syerske

Baard Helland, Helenes far, bonde og skogsarbeider

Bekkeli

Natalie Gran (17) Helenes lillesøster, mor til Lars

Petter Gran, gift med Natalie, Ulvars bror

Granlia

Elna og Gunnar Gran, bonde og skogsarbeider, og hans hustru

Ulvar Gran, odelsgutt, Petters bror

Petra Gran, Ulvars hustru

Hasselgården 

Olav og Beata Bjerke, bygdas storbonde og forretningsmann, og hans hustru

Simen Bjerke, odelsgutt, skilt fra sin hustru Celestine

Andrine Olesen (19), tjenestejente

Falk Eriksen, dreng

Elstad – doktorgården

Ingvald og Ingeborg Saastad, doktoren og hans hustru

William Saastad, doktorsønn, har arbeidet på sykehuset i Skien, men skal nå overta farens praksis

Mikal Saastad (6), Williams sønn

Frida Torp, Williams forlovede

Lundetun – presteboligen

Isak Davidsen, forlovet med Elise

Elise Helland, Helenes søster, tjenestejente hos presten

Nilsine Hansen, kokke

Husmannsplassen Brattlia

Ole Olesen, enkemann, husmann og spillemann. Far til Andrine og Johanne (12)

Elistua

Laura Karlsson, Gabriels mor

Dina Karlsson, (14) Gabriels søster

Høvrebakken

Kirsten og Bertin Lunde, Einars tante og onkel, har fire barn

Siri Lunde, datter

Birk Lunde, sønn

Andre personer

Einar Erdal, nyutdannet lensmann i Kviteseid, forlovet med Helene

Gabriel Vik, bor i Skien, Helenes tidligere kjæreste

Jens Våge, driver bygdas krambu og postkontor, leier ut værelser til reisende

Oda Våge, Jens’ datter og Helenes venninne, kjæreste med Falk

Alma Einersen, Helenes tante fra Skien, syerske

Anton Sivertsen, lensmann, gift med Mathilda

Fru Grøstad, driver systua i Kviteseid




Slik sluttet forrige bok,
Mørke hemmeligheter:

En halvtime senere kom et knitrende lyn som flerret den mørke himmelen idet hun krysset gårdsplassen, etter å ha vært i fjøset og sett til dyra. Plutselig syntes hun å høre skritt borte ved eldhuset. Hun vendte blikket dit.

– Hallo? ropte hun. – Er det noen der? Intet svar. – Sara? Er det deg?

Hun sto stille i et par minutter, men det eneste som kunne høres, var vinden som suste gjennom trekronene. Så var det nok bare katten hun hadde hørt, tenkte hun og småløp mot huset. Hun nappet til seg kurven med sysakene på vei inn.

I kjøkkenet tente hun noen talglys og tok en slurk av vannglasset på bordet mens hun forsøkte å roe seg. Hun begynte å bli engstelig for at det kunne ha tilstøtt Sara noe. Hvorfor kom hun ikke hjem? Hun håpet at Gabriel hadde funnet henne. Hun gikk bort til vinduskarmen og kikket ut på tunet mens uroen steg. I bakgrunnen lød tikkingen fra kjøkkenuret. Hun håpet å få øye på lillesøsteren som kom løpende, men den gang ei. Et ugleskrik hørtes med ett fra skogen bak huset. Det lød uhyggelig. Helene hadde hørt at det kunne varsle om at noen skulle dø, så hun skuttet seg.

Hun sank ned i gyngestolen og gynget frem og tilbake mens uroen steg i henne. Hadde det hendt Sara noe ille? Hun lukket øynene og tok et dypt åndedrag. I morgen kom foreldrene hjem, og da måtte Sara være her – uskadd. Hun prøvde å si til seg selv at ingenting hadde skjedd. Meiene på gyngestolen fikk det til å jamre svakt fra et gulvbord. I neste vending reiste hun seg og gikk hvileløst frem og tilbake på gulvet. Hun greide ikke å sitte i ro lenger.

Hun gikk stadig bort til vinduet og kikket ut. Skyene var svarte og truende, og snart pisket regnet mot vindusrutene. Det skarpe lyset fra et lyn flerret gjennom rommet, etterfulgt av et voldsomt tordenskrall. Helene skvatt til. – God gud! utbrøt hun og tok seg til brystet. Et nytt lyn lyste opp himmelen og kastet et blåhvitt lys over rommet. Et nytt tordenskrall fulgte tett etter.

I samme øyeblikk hørte hun at det gikk i ytterdøra. Endelig var Sara hjemme! Hun hastet over gulvet. Tunge støvelsteg nærmet seg. Hun bråstanset på sokkelesten. De skrittene tilhørte da ikke søsteren? Det måtte være Gabriel som kom. Hun rev opp døra og steg ut i gangen. Der stirret hun rett inn i et fremmed ansikt. Hun ble stående som fastfrosset til gulvet med hjertet i halsen. Hun satte i et skrik da mannen bykset frem og grep henne om armen.




1


Fjågesund, juni 1895

– Jeg mente ikke å skremme deg, frøken. Mannen slapp Helenes arm og tok et skritt bakover. – Beklager at jeg bare buser rett inn. Jeg banket på, men på grunn av tordenværet ble jeg nok ikke hørt.

Helene klamret seg til dørkarmen som om den skulle ha vært en redningsplanke, mens hun stirret på fremmedkaren som sto foran henne. Han var høyreist og kledd i mørke klær. Ansiktet var smalt, og blikket som møtte hennes, var stålgrått. Håret var vått og svart som kull, og krøllet seg over jakkekragen. Hun skalv i knærne. Hvem var han? Kunne han være en av karene i røverbanden som Einar hadde snakket om i krambua? Grøss og gru!

– Hva gjør du her? Hun kjempet for å holde stemmen rolig.

– Jeg er Sigve Sletta, presenterte mannen seg. – Fra Lunde. Jeg kommer med brennevin til herr Helland.

Helene blunket forfjamset. – Brennevin?

– Ja. Seks flasker. Det er bestillingen. Han så nærmere på henne. – Har jeg kanskje kommet feil? Er ikke dette Kløvertun?

– Jo …

Han så lettet ut. – Er herr Helland faren din, frøken?

Helene måtte summe seg et øyeblikk. – Ja, men … brennevin, sier du? Jeg tror ikke …

– Herr Helland har som nevnt bestilt seks flasker av meg. Jeg skulle ha kommet tidligere, men ble overrasket av det dårlige været.

Et nytt tordenskrall dundret over huset og fikk Helene til å fare sammen. – Far er ikke hjemme, forklarte hun, men angret i det samme hun hadde sagt det. Hun ville jo ikke at fremmedkaren skulle få vite at hun var alene. – Men kjæresten min kommer hvert øyeblikk, løy hun og håpet virkelig at Gabriel ville dukke opp sammen med Sara.

– Hør her, kan jeg sette fra meg flaskene? Betalingen er alt blitt ordnet med.

– Bli med inn på kjøkkenet, sa hun og viste vei gjennom hverdagsrommet. Katten løftet hodet og så dovent bort på dem da de steg inn på kjøkkenet. – Du kan sette fra deg flaskene på bordet, sa hun.

Sigve Sletta plasserte esken med brennevinsflaskene på bordet. – Det var et skikkelig uvær som kom, sa han, vippet på hælen og stakk nevene i bukselommene.

Helene nikket. – Ønsker du noe å drikke? tilbød hun.

– Et glass vann hadde vært fint, svarte han.

Helene ordnet med det. – Skal du ta deg videre i dette ruskeværet? spurte hun.

– Ikke før i morgen, da drar jeg til Kviteseid. Jeg har noen leveringer der, forklarte han. – I natt skal jeg overnatte hos Jens Våge i krambua. Han helte i seg vannet og rakte henne glasset. – Takk, men nå må jeg nesten komme meg av sted.

Etter at han hadde dratt, tente Helene enda et talglys og bar flaskene med brennevin inn i spiskammeret. Der plasserte hun dem på gulvet, bak sekken med poteter. Etterpå vandret hun rastløs rundt på kjøkkenet, tok frem sytøyet og la det fort fra seg igjen. Regnet hamret fortsatt mot rutene, og nå og da lyste et lyn opp vinduet. Snart var dagen over, og ennå hadde ikke Sara kommet hjem. Hvor var hun? Panikken grep henne på ny, og hun gav fra seg et hikst. – Jeg liker ikke dette, mumlet hun for seg selv. – Tenk om det har hendt Sara noe ille?

I neste øyeblikk smøg en annen tanke seg inn. Den dreide seg om lappen som hadde hengt på døra. Hun lette i skjørtelomma, tok den opp og leste ordene en gang til: Jeg vet om deg og Gabriel, din skjøge! Hun ble kokvarm i kinnene bare ved tanken på at noen der ute kjente til det som hadde skjedd mellom henne og Gabriel ved utkikksplassen. Hun torde ikke tenke på konsekvensene hvis det kom ut på bygda at de hadde hatt elskov. Hvem hadde sett dem? Hun klemte så hardt om papiret hun hadde i hånda, at knokene ble hvite. Deretter rev hun i stykker lappen, åpnet ovnsdøra og kastet papirbitene inn i flammene.

Hun sank ned i gyngestolen, der hun ble sittende og fundere på hvem som kunne ha skrevet lappen, men skjøv det så fra seg. Nå hadde hun viktigere ting å tenke på, nemlig Sara. Hun foldet hendene og bad atter en gang om at søsteren måtte komme hjem i god behold. Tiden gikk langsomt, og hun tok til å gynge frem og tilbake. I hodet så hun for seg alt som kunne ha hendt lillesøsteren, og brått så hun for seg hvor sint moren ville bli om hun kom hjem i morgen og søsteren ikke var der. Sara måtte snart innfinne seg, ellers ville Helene gå ut i uværet og lete etter henne selv.

Gabriel hastet ned bakken mot krambua. Han lente seg inn mot husveggen da et nytt lyn for over himmelen. Like etter hørtes et skarpt tordenskrall. Han kikket inn gjennom vinduet til handelen, men der inne var det selvsagt stengt og mørkt. Han tok trinnene ned igjen i to steg av gangen, og fortsatte til brygga, men ingen Sara var å se. Hvor kunne hun ha gjort av seg? Han hadde lett etter henne overalt. Han hastet videre på den brede stien som gikk forbi brygga og videre langs vannkanten. Her lå det noen naust ved siden av hverandre. Han gruet seg til å komme tilbake til Kløvertun og fortelle Helene at han ikke hadde funnet lillesøsteren hennes.

I det samme tittet han opp og skvatt til, for der i det ene vinduet til krambu-Jens’ naust, så han ansiktet til en ung gutt. Det var en av guttungene på Høvrebakken, trolig den eldste av dem som var rundt seksten år. Hva i all verden gjorde han her, på en uværskveld som denne? Kanskje han hadde stukket seg bort med en jente?

Gabriel bestemte seg for å undersøke, så han skrittet bort til døra og banket på.

– Hallo! Er alt i orden der inne?

– Ja! Du kan bare gå igjen! ropte gutten.

Gabriel flyttet litt på seg, før han ropte tilbake: – Har du tillatelse til å oppholde deg i Jens Våges naust?

Det ble først stille der inne, men så hørte Gabriel et tynt skrik. Han hamret på døra.

– Se til å lukke opp med det samme!

Det gikk et langt minutt, så ble døra skjøvet langsomt opp.

Gabriel steg inn og stirret forbauset på gutten som sto midt på gulvet. Ved siden av ham sto Sara.

Nå styrtet Sara frem og kastet seg i armene på Gabriel. – Så godt at du er her, sa hun oppskaket.

Gabriel strøk Sara over ryggen. – Du er trygg nå, sa han og skjøv henne lett til siden. Deretter styrtet han frem og grep gutten i kragen. – Hva er det du finner på? raste han mot Birk Lunde. – Hvorfor har du Sara her?

I det samme flerret et nytt lyn over himmelen.

– Jeg liker ikke tordenvær, sa Sara, slo armene om seg selv og grøsset.

Gabriel vendte seg mot henne. – Det er ikke farlig. Det er langt mellom lynene og smellene nå. Han vendte seg mot gutten igjen. – Nå vil jeg ha en forklaring på hva du driver med. Hvorfor har du holdt Sara fanget her i naustet?

Helene spisset ører. Det lød stemmer i gangen. I et byks kom hun seg på føttene og hastet over gulvet. I det samme gikk døra opp, og der sto både Sara og Gabriel. Hun kunne ha grått av lettelse. – Der er dere jo! Hvor har du vært, Sara? Jeg har vært så bekymret for deg.

– Jeg … jeg … kunne ikke komme hjem. Saras øyne var store og tårevåte.

– Jeg forstår ikke. Hvorfor kunne du ikke det? Helene la en hånd på lillesøsterens skulder.

– Fordi jeg ble holdt fanget i naustet til Jens, av Birk Lunde, kom det grøtet fra Sara.

– Hva? Helenes tanker kvernet i hodet. – Men hvordan fikk Birk deg med dit?

– Han lokket med at han hadde funnet Ludde, og at han hadde katten i naustet. Men det var løgn. Da jeg kom inn dit, lukket han døra og sa at jeg måtte være der en god stund. For han hadde fått et oppdrag fra noen, og det gikk ut på å holde meg fanget noen timer. Jeg er lei for det, Helene, sa hun og hang med nebbet, – men det var ikke min feil at jeg ikke kunne komme hjem.

– Selvsagt ikke. Kom og sett dere, så kan dere fortelle meg hele historien, sa Helene og fant noen håndduker som de kunne tørke seg med.

De tok plass ved kjøkkenbordet, og Gabriel gjorde fort rede for hva som hadde skjedd med Sara.

– Det var Ulvar som ønsket at Birk skulle holde meg fanget, sa Sara og skottet bort på Helene. – Det var Ulvar som forlangte at han skulle gjøre det.

Det var som om noen helte kaldt vann i blodet hennes. Helene knyttet nevene og kom med noen ukvemsord.

